Aalborg Håndbold vinker farvel til én af deres største profiler, når bagspilleren Nikolaj Læsø skifter de nordjyske breddegrader ud med Porto til sommer. Den portugisiske storklub FC Porto har købt ham fri et år før hans kontrakt oprindeligt skulle udløbe. Ifølge direktør i Aalborg Håndbold, Jan Larsen, sker skiftet med blandede følelser. -	Nikolaj har gennemgået en fantastisk udvikling i klubben, og vi ser ham som en vigtig brik, vi gerne vil have beholdt, siger Jan Larsen. Købt fri for anden gang Og det med at blive købt fri af kontrakten er ikke et nyt scenarie for den unge bagspiller. Det samme gjorde sig gældende, da Aalborg Håndbold i 2019 selv valgte at købe Nikolaj Læsø ud af kontrakten med Aarhus Håndbold. Det skete, efter den dengang 22-årige bagspiller endte som samlet topscorer af Primo Tours Ligaen med 154 mål for Aarhus Håndbold. Kometkarriere Siden skiftet til de nordjyske danmarksmestre har håndboldkarrieren taget fart. Den 25-årige håndboldprofil fik slutrundedebut, da han var en del af det danske landshold, der vandt VM i Egypten for et år siden. Derudover kan han kalde sig nuværende danmarksmester, mens han også har en Champions League-finale på cv'et. Et vemodigt skifte Den hårdtskydende back glæder sig til at prøve kræfter med udlandet, men er samtidig vemodig ved tanken om at forlade Aalborg Håndbold. -	Da mulighederne om forlængelse ikke bød sig, er jeg selvfølgelig glad for, at Jan Larsen og klubben gav mig lov til at komme væk et år før tid, siger Nikolaj Læsø. Alligevel håber han på, at de nationale mestre fra FC Porto kan give endnu flere succeser. - Jeg glæder mig til at prøve en anden kultur og spille med nogle helt andre typer, siger han og fortsætter: - Og så håber jeg, at jeg kan tage noget af den erfaring, jeg har fået i Nordjylland, med til Portugal. Aalborg håndbold oplyser ikke, hvor meget Porto har givet for at købe Nikolaj Læsø fri.

Opsummering:
Trøjefarven skifter fra rød til blå, når Nikolaj Læsø skifter fra Aalborg Håndbold til FC Porto.